钦定古今图书集成/明伦汇编/闺媛典/第366卷 > 《渔阳老妇歌》周忱
## 钦定古今图书集成/明伦汇编/闺媛典/第366卷 > 《渔阳老妇歌》周忱

渔阳老妇白发多，去年归自斡难河。自言本是田家
女，少小姿容众推许。父母求婚来大都，朱门许嫁不
须臾。良人系出蒙古部，阿翁仕元作枢副。当时误信
媒妁言，论财竟作偏房妇。含羞俛首半载馀，天上兵
来北击胡。百口仓皇夜出塞，散入匈奴部落居，偷生
强欲随风土。旋绾盘头学胡语。《区脱》沙中逐井泉，琵
“琶马上调歌舞。岂无肉食充黄粱”，亦有酥酪为酒浆。
族类不同天性异，触物时时怀故乡。况当夫死子尚
幼，风沙易得红颜丑。归心一片竟谁知，绝漠穷荒零
落久。前年天子亲北征，单于纳款烟尘清。往来信使
无虚月，老身遂得离边庭。提携二子到乡邑，村墟改
变无亲戚。悲来暗忆别家时，别时十七今七十。角尖
高帽窄衣裳，半臂珠络红缨长。儿童乍见皆掩笑，元
季都人同此妆。今日官家有恩例，给与牛羊赐田地。
太平衣食足畊桑，且保白骨埋渔阳。独惜生来命何
薄，虚掷春光向沙漠。寄语邻家窈宨娘，早嫁无如故
乡乐。